XII.  Gregorii epistola ad Ottonem Constantiensem episcopum.   (Anno 1074.) [MANSI,  Concil.  XX, 626.]
Gregorius servus servorum Dei. Ottoni Constantiensi episcopo salutem et apostolicam benedictionem.
Perlatum est ad nos de fraternitate tua quod satis invitus et moestus audivi, quodque si vel de extremo Christianae plebis membro ad audientiam nostram deferretur, severiore districtioris disciplinae censura esset procul dubio castigandum. Cum enim apostolica auctoritate et veridicis sanctorum Patrum sententiis incitati, ad eliminandam Simoniacam haeresim et praecipiendam clericorum castitatem, pro nostri officii debito exarsimus; Moguntino venerabili archiepiscopo confratri nostro, cui plures et late dispersi suffraganei sunt, hoc obedientiae munus injunximus ut tam per se quam per coadjutores suos hoc Romanae Ecclesiae decretum universo clero studiosius inculcaret, et inviolabiliter tenendum proponeret; tibi quoque, cui plurimus Constantiensis episcopii clerus et populus amplissime dilatatus, ob eamdem causam speciales litteras cudere, bulla nostra impressas, collibuit, quarum fultus auctoritate tutius animosiusque praeceptis nostris obtemperares, et de sanctuario Domini Simoniacam haeresim et foedam libidinosae contagionis pollutionem expelleres. Apostolica namque B. Pauli praepollet auctoritas, qua fornicatores et adulteros cum caeteteris sceleratis connumerans, diffinitam suae jussionis sententiam subjicit, cum ejusmodi nec cibum capere. Praeterea universus Ecclesiae catholicae coetus, aut virgines sunt, aut continentes, aut conjuges; quicunque ergo extra hos tres ordines reperitur, inter filios Ecclesiae, sive intra Christianae religionis limites non numeratur: unde, et nos, si vel extremum laicum pellicatui adhaerentem liquido cognoverimus, hunc velut praecisum membrum a corpore Dominico, a sacramentis altaris, donec poeniteat, arcemus: quomodo ergo sanctorum sacramenrorum distributor vel minister esse debet, qui nulla ratione potest esse vel particeps? Sed illa beati papae Leonis nos impulit auctoritas, qui subdiaconis ineundi conjugii licentiam prorsus abstulit. Quod decretum S. Leonis posteriores sanctae Romanae Ecclesiae pontifices, maxime doctor eximius Gregorius, ita pro lege sanxerunt, ut deinceps his ordinibus ecclesiasticis, sacerdotibus, levitis et subdiaconis vincula conjugalia omnino sint prohibita. Cum autem haec omnia tibi observanda, pastorali providentia transmitteremus; tu, non sursum cor, sed deorsum in terra ponens, praedictis ordinibus frena libidinis laxasti; ut qui mulierculis se junxerunt, in flagitio persisterent, et qui necdum duxerunt tua interdicta non timerent. O impudentiam! o audaciam singularem! Videlicet episcopum sedis apostolicae decreta contemnere, praecepta sanctorum Patrum convellere, imo vero praeceptis contraria ac fidei Christianae repugnantia de sacratiore loco, et de cathedra pontificali subjectis ingerere. Quapropter tibi apostolica auctoritate praecipimus, ut ad proximam synodum nostram proximae hebdomada te praesentem exhibeas; tam de hac inobedientia et sedis apostolicae contemptu, quam de omnibus quae tibi objiciuntur canonice responsurus.
(sicut accepimus) (prima) (quadragesimae)